A4-0383/97

Päätöslauselma komission tiedonannosta euron käyttöönoton vaikutuksista pääomamarkkinoihin (KOM(97)0337/3 - C4-0443/97)

Euroopan parlamentti, joka

- ottaa huomioon komission tiedonannon (KOM(97)0337/3 - C4-0443/97),

- ottaa huomioon 22. syyskuuta 1995 antamansa päätöslauselman johdannaisista, niiden nykyisestä asemasta pääomamarkkinoilla, niiden eduista ja riskeistä ((EYVL C 269, 16.10.1995, s. 217.)),

- ottaa huomioon komission tiedonannon yhtenäismarkkinoiden toimintasuunnitelmasta (KOM(97)0184),

- ottaa huomioon Euroopan rahapoliittisen instituutin tammikuussa 1997 antaman kertomuksen «Yhteinen rahapolitiikka kolmannessa vaiheessa: Toimintakehyksen täsmentäminen»,

- ottaa huomioon joulukuussa 1995 kokoontuneen Madridin Eurooppa-neuvoston ja kesäkuussa 1997 kokoontuneen Amsterdamin Eurooppa-neuvoston päätelmät,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja oikeusasioita ja kansalaisten oikeuksia käsittelevän valiokunnan lausunnon (A4-0383/97),

A. ottaa huomioon, että Euroopan kansallisista obligaatiomarkkinoista, joille on tyypillistä pirstoutuneisuus ja suhteellisen pieni koko ja siten liikkeelle laskijoiden korkeat pääomakustannukset ja korkeat investointien ostoon ja myyntiin liittyvät kustannukset, tulee Euroopan yhtenäisvaluutan käyttöönoton myötä yhtenäiset Euroopan laajuiset obligaatiomarkkinat, jotka ovat Yhdysvaltojen jälkeen toiseksi suurimmat maailmassa,

B. ottaa huomioon, että Euroopan talous- ja rahaliiton kolmas vaihe luo maailman kolmanneksi laajimmat osakemarkkinat Yhdysvaltojen ja Japanin jälkeen, vaikka osakemarkkinoiden täydellinen yhdentyminen ei tapahdukaan kovin nopeasti, koska sitä hidastavat esimerkiksi erilaiset kirjanpitosäännökset, verojärjestelmät, pörssimääräykset ja yhtiöiden hallintorakenteet,

C. ottaa huomioon, että Euroopan unionissa on tällä hetkellä 32 pörssiä ja 23 futuuripörssiä kun taas Yhdysvalloissa vastaavat luvut ovat 8 ja 14,

D. ottaa huomioon, että kansallisten verotusta ja sääntelyä koskevien määräysten erilaisuuden aiheuttamat vääristymät vaikeuttavat merkittävästi kauppaa ja sijoitustoimintaa ja ovat siten avoimien ja reiluun kilpailuun perustuvien sisämarkkinoiden periaatteen vastaisia,

E. ottaa huomioon, että komissio on ehdottanut toimia verotuksen vääristymien vähentämiseksi, ja katsoo, että jäsenvaltioiden olisi jo oman etunsa nimissä vihdoinkin päästävä sopimukseen asiasta tasapuolisten edellytysten luomiseksi,

F. ottaa huomioon, että Madridin Eurooppa-neuvoston päätelmien mukaisesti kaikki jälkimarkkinakelpoiset valtion velkakirjat on laskettava liikkeelle euromääräisinä Emun kolmannesta vaiheesta alkaen,

G. ottaa huomioon, että pörssit käyvät kauppaa ja noteeraavat euroissa 1. tammikuuta 1999 alkaen,

H. ottaa huomioon, että rahoituskeskusten välinen ja pankkialan sisäinen kilpailu kiristyy, kun euro otetaan käyttöön,

I. katsoo, että sijoittajien suojeluun on kiinnitettävä erityistä huomiota,

J. ottaa huomioon, että tässä päätöslauselmassa käsitellään komission asiaa koskevan tiedonannon mukaisesti ainoastaan euron käyttöönoton vaikutuksia pääomamarkkinoihin rahaliiton alkamisen jälkeen ja siten siinä ei käsitellä rahoitusmarkkinoilla esiintyvää keinottelua ennen euron käyttöönottoa;

1. Pitää myönteisenä komission tiedonannossa esitettyjä asiantuntijaryhmän suosituksia, mutta pitää valitettavana sitä, että ne ovat luonteeltaan täysin teknisiä;

2. Katsoo, että euron käyttöönotto on erinomainen tilaisuus edistyä rahamarkkinoiden yhdenmukaistamisessa siten, että sisämarkkinoiden loppuun saattaminen on yhtä askelta lähempänä;

3. On komission kanssa kuitenkin samaa mieltä siitä, että markkinoiden yhdenmukaistaminen on viime kädessä jätettävä markkinoille itselleen, mutta katsoo, että viranomaisten tehtävänä on poistaa tarvittaessa ja mahdollisuuksien mukaan lainsäädännöllisiä ja verotuksellisia esteitä ja luoda edellytykset kilpailun vääristymisen vähentämiselle;

4. Kehottaa komissiota tutkimaan Yhdysvaltojen markkinoita, jotka ovat alan suurimmat maailmassa, ja hyödyntämään niillä saatuja kokemuksia sisämarkkinoiden yhdenmukaistamisessa;

5. Kehottaa komissiota ja jäsenvaltioita edistämään kilpailukykyisten osakemarkkinoiden luomiselle välttämätöntä yhtiöoikeuden, kirjanpitosäännösten ja pörssimääräysten yhdenmukaistamista, ottaen samalla huomioon Euroopan parlamentin tähänastiset päätökset;

6. Kehottaa komissiota esittämään mahdollisimman pian luettelon tarpeellisina pitämistään yhdenmukaistamistoimenpiteistä;

7. Korostaa, että Euroopan osakemarkkinoiden yhdistyessä tarvitaan vielä pikaisemmin myös eurooppalaisen yhtiön peruskirjaa, ottaen samalla huomioon Euroopan parlamentin tähänastiset päätökset, ja vaatii siksi, että tämä peruskirja hyväksytään mahdollisimman nopeasti;

8. Odottaa kiinnostuneena komission sisämarkkinoiden toimintasuunnitelman yhteydessä ehdottamaa puitedirektiiviä, joka koskee yrityksiä, joiden toimialana ovat kollektiiviset investoinnit siirrettäviin arvopapereihin;

9. Huomauttaa, että rahoituskeskusten välisen kilpailun kiristyminen euron käyttöönoton jälkeen vaikuttaa erityisesti pienempiin pörsseihin, joiden on erikoistuttava, tehtävä yhteistyötä keskenään tai lopetettava toimintansa; panee merkille, että tämä yhdessä uuden teknisen kehityksen, kuten elektroninen kaupankäynti, kanssa johtaa työpaikkojen menetykseen;

10. Huomauttaa, että suuret yritykset ovat ilmoittaneet, että ne alkavat käyttää kirjanpitojärjestelmissään euroa 1. tammikuuta 1999 alkaen ja että tämä vetää mukaansa toimittajina toimivat pienet ja keskisuuret yritykset, joiden on pakko aloittaa siirtyminen euroon halusivat ne sitä tai eivät;

11. Huomauttaa, että lainsäädännölliset määräykset ja investointeja ohjaavat periaatteet edellyttävät usein, että eläkerahastojen, henkivakuutusten ja jopa kiinteään omaisuuteen tehtyjen sijoitusten osinkojen maksu ja takaisinmaksu suoritetaan kansallisessa valuutassa eli että suuren osan rahavaroista on pysyttävä kotimaassa («kongruenssiperiaate») ja että rahaliitto muuttaa koko valuutta-alueen kotimaiseksi, mikä laajentaa huomattavasti pääomainvestointien alaa; kehottaa jäsenvaltioita mahdollisimman pian tarkistamaan euron suhteen eläkerahastoinvestointeja koskevia tiukkoja määrällisiä rajoituksiaan;

12. Katsoo, että Euroopan rahaliitto johtaa myös kukoistavaan osakekauppaan, ja pitää tätä kehitystä erityisen tärkeänä nykyisen riskipääoman puuttumisen kannalta;

13. Katsoo myös, että on tärkeää Emun uskottavuuden kannalta, että myös nykyiset valtion velkakirjat muunnetaan euromääräisiksi Emun kolmannen vaiheen alkaessa, ja pitää myönteisenä Belgian, Saksan, Ranskan ja Hollannin tässä tarkoituksessa tekemiä päätöksiä;

14. Huomauttaa, että valuuttariskin poistuminen merkitsee myös yhden tärkeän nykyisten EU:n jäsenvaltioiden obligaatioiden korkoeroihin vaikuttavan tekijän poistumista, minkä johdosta velallisen luottokelpoisuudesta tulee ensisijainen arviointiperuste;

15. Toteaa, että derivatiivisten rahoitusvälineiden ja muiden uusien välineiden käyttöön liittyy niistä saatavan reaalisen hyödyn ohella erityisiä riskejä, ja vaatii siksi, että pankkien ja pankkien tavoin toimivien yritysten nykyistä kansallista ja yhteisön tasolla toteutettavaa sääntely- ja valvontajärjestelmää parannetaan oleellisesti ja että tällöin on asetettava etusijalle eurooppalaisia ja myöhemmin myös maailmanlaajuisia, kirjanpito-, julkistamis- ja valvontamääräyksiä koskevat puitesäännökset;

16. Huomauttaa, että EU ei ole vastuussa jäsenvaltioiden veloista eivätkä jäsenvaltiot ole vastuussa toistensa veloista ja että yksittäiset maat ovat sen vuoksi alttiina erityiselle luottoriskille, vaikka markkinat pitävät tätä valuuttariskiä vähäisempänä;

17. Viittaa Amsterdamissa tehtyyn vakaus- ja kasvusopimukseen, joka takaa jäsenvaltioiden terveen budjettipolitiikan ja on erityisen merkityksellinen Euroopan unionin väestökehityksen vuoksi, koska sen voidaan odottaa lisäävän vanhuuseläkkeiden kustannuksia ja rasittavan siten entistä enemmän valtion budjettia joissakin jäsenvaltioissa;

18. Katsoo, että korkoerot tasoittuvat jatkuvasti ja ovat jo pienentyneet varsin huomattavasti kahtena viime vuotena, koska rahoitusmarkkinat ovat myötäilleet finanssi- ja rahapolitiikan muutoksia;

19. Kehottaa komissiota tutkimaan Yhdysvaltojen kokemuksia johdannaismarkkinoiden sääntelystä, jossa on siirrytty tiukasta sääntelystä vapauttamiseen, ja laatimaan ehdotuksia eurooppalaiseksi ratkaisuksi;

20. Katsoo, että Euroopan keskuspankin johdonmukainen vakauttamispolitiikka ja rahaliittoon osallistuvien jäsenvaltioiden vakaus- ja kasvusopimukseen perustuva finanssipolitiikka luovat edellytykset sille, että eurosta tulee kiinnostava ja Yhdysvaltojen dollarin jälkeen maailman toiseksi suurin valuuttavaranto ja että pääomamarkkinat herättävät kiinnostusta ja tarjoavat monia erilaisia kannattavia investointimahdollisuuksia myös Euroopan ulkopuolisille sijoittajille;

21. Kehottaa sen vuoksi jäsenvaltioita ottamaan huomioon komission ehdottamat toimet, jotka tähtäävät vilpillisen verotuskilpailun estämiseen ja pääomatulojen verotuksen vääristymisen ja ylikansallisesti toimivien yritysten veronkiertomahdollisuuksien poistamiseen, ja toteuttamaan ne vakaan investointi- ja toimintaympäristön luomiseksi;

22. Katsoo, että euron käyttö ei rajoitu rahaliittoon osallistuvien jäsenvaltioiden muodostamalle euroalueelle, vaan sen vaikutus leviää myös naapurimaihin ja niistä edelleen laajemmalle;

23. Kehottaa komissiota ja jäsenvaltioita ryhtymään toimenpiteisiin kuluttajien suojelemiseksi petoksilta ja vilpillisiltä liike-elämän käytännöiltä;

24. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden parlamenteille.